ครม.ไฟเขียวแผนหนี้สาธารณะอัดเงินเพิ่มอีก9.5หมื่นล้านบาท
ครม.ผ่านแผนบริหารหนี้สาธารณะปี 2561 เพิ่ม 9.5 หมื่นล้าน ดันหนี้ต่อจีดีพีแตะ 42.8%
21 มี.ค. 2561

ครม.ผ่านแผนบริหารหนี้สาธารณะปี 2561 เพิ่ม 9.5 หมื่นล้าน ดันหนี้ต่อจีดีพีแตะ 42.8%นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เมื่อวันที่ 20 มี.ค. 2561 ได้เห็นชอบการปรับปรุงแผนบริหารหนี้สาธารณะประจำปีงบประมาณ 2561 ครั้งที่ 1 ตามที่กระทรวงการคลังเสนอ เนื่องจากรัฐบาลได้มีการจัดทำงบประมาณกลางปี 2561 เพิ่มเติมวงเงิน 1.5 แสนล้านบาท ทำให้ต้องมีการกู้เงินเพิ่มขึ้น ทั้งในส่วนหนี้ของรัฐบาลและรัฐวิสาหกิจ รวม 9.57 หมื่นล้านบาท แยกเป็นหนี้ของรัฐบาล 8.59 หมื่นล้านบาท หนี้ของรัฐวิสาหกิจ 9,830 ล้านบาททั้งนี้ ทำให้หนี้ที่ต้องบริหารจัดการของภาครัฐเพิ่มขึ้นจากเดิมวงเงิน 1.66 แสนล้านบาท เพิ่มเป็น 1.76 แสนล้านบาท แบ่งเป็นการก่อหนี้ใหม่ของรัฐบาลเพิ่มขึ้น 1.08 แสนล้านบาท ส่วนการบริหารหนี้เดิมซึ่งรวมการปรับโครงสร้างหนี้และการบริหารความเสี่ยง ลดลง 1.311 หมื่นล้านบาท จากเดิม 1.012 ล้านล้านบาท เหลือ 9.99 แสนล้านบาทสำหรับการปรับแผนบริหารหนี้สาธารณะต่อผลิตภัณฑ์มวลรวมในประเทศ (จีดีพี) ในปี 2561 ปรับเพิ่มขึ้นเล็กน้อยจากเดิมในระดับ 42.7% ต่อจีดีพี เป็น 42.8% ต่อจีดีพี และมีภาระหนี้ต่องบประมาณที่ 8.6% ลดลงจากเดิมอยู่ที่ 9% ซึ่งตัวเลขทั้งสองส่วนยังอยู่ภายใต้กรอบความยั่งยืนด้านงบประมาณของกระทรวงการคลัง รวมทั้งกำชับติดตามการดำเนินงานเบิกจ่ายงบลงทุนอย่างเคร่งครัด เพื่อขับเคลื่อนเศรษฐกิจในประเทศได้